钦定古今图书集成/明伦汇编/氏族典/第229卷 > 杨业
## 钦定古今图书集成/明伦汇编/氏族典/第229卷 > 杨业

按《宋史杨业传》，“业，并州太原人。幼倜傥任侠，善骑射。
弱冠事刘崇，以骁勇闻，累迁至建雄军节度使。太宗
征太原，业劝其主继元降。继元既降，帝召见业，以为
右领军卫大将军，还授郑州刺史。会契丹入雁门，业
领麾下击之，以功迁云州观察使。雍熙三年，大兵北
征，以潘美为云应路行营都部署，命业副之，以蔚州”
刺史王侁护其军，拔云、应、寰、朔四州。会曹彬之师不
利，班师，美等归代州。未几，诏迁四州之民于内地，令
美等以兵护之。时契丹国母萧氏领众十馀万，复陷
寰州，业谓美等曰：“今辽兵益盛，不可与战。但领兵出
大石路，先遣人密告云，朔州守将，俟大军离代州日，
令云州之众先出。我师次应州，契丹必来拒，即令朔
州民出城，直入石碣谷道，遣强弩千人列于谷口，以
骑士援于中路，则三州之众保万全矣。”侁沮其议。业
曰：“业非避死，盖时有未利。今君贵业以不死，当为诸
公先。”将行，指陈家谷口曰：“诸君于此张步兵强弩为
左右翼以援。俟业转战至此，即以步兵夹击救之。”美
即与侁领麾下兵阵于谷口，自寅至巳，侁使人登托
逻台望之，以为契丹败走，欲争其功，即领兵离谷口，
美不能制。俄闻业败，即麾兵却走。业力战，自午至暮，
果至谷口，望见无人，即拊膺大恸，再率帐下士力战，
身被数十创，马重伤不能进，遂为契丹所擒，其子延
玉亦没焉。业不食三日死。赠太尉、大同军节度，录其子供“奉官延朗为崇仪副使，次子殿直延浦、延训并
为供奉官，延环、延贵、延彬并为殿直。”